PM बोले- कुछ लोग विदेशों में भारत के लोकतंत्र पर सवाल उठाते हैं, यह दुर्भाग्यपूर्ण
PM Narendra Modi Karnataka Visit Latest News - प्रधानमंत्री नरेंद्र मोदी रविवार को एक बार फिर कर्नाटक दौरे पर जाएंगे। राज्य में अगले दो महीने में विधानसभा चुनाव होने वाले हैं।
कर्नाटक विधानसभा चुनाव से दो महीने पहले प्रधानमंत्री नरेंद्र मोदी रविवार को एक बार फिर राज्य के दौरे पर मांड्या और हुबली-धारवाड़ पहुंचे। पिछले दो महीने से भी कम समय में मोदी राज्य में छठी बार आए हैं। प्रधानमंत्री ने सबसे पहले कांग्रेस-JDS के गढ़ मंड्या में रोड शो किया और फिर एक जनसभा को संबोधित किया।
इसके बाद वे हुबली-धारवाड़ पहुंचे और IIT धारवाड़ का उद्घाटन किया। यहां उन्होंने इशारों-इशारों में राहुल गांधी पर निशाना साधा। PM ने कहा- यह दुर्भाग्यपूर्ण है कि लंदन में भारत के लोकतंत्र पर सवाल उठाए गए। भारत के लोकतंत्र की जड़ें, हमारे सदियों के इतिहास से सींची गई हैं। दुनिया की कोई ताकत भारत की लोकतांत्रिक परंपराओं को नुकसान नहीं पहुंचा सकती।
कैम्ब्रिज यूनिवर्सिटी में राहुल ने क्या कहा था?
इसी महीने की शुरुआत में राहुल गांधी 3 दिन के लंदन दौरे पर थे। यहां उन्होंने कैम्ब्रिज यूनिवर्सिटी में कहा था कि संसद में माइक बंद कर दिए जाते हैं। विपक्ष अपनी आवाज नहीं रख सकता है। उन्होंने कहा कि विपक्ष का कोई नेता किसी भी यूनिवर्सिटी में बोल नहीं सकता है। भारत में लोकतंत्र पर सीधा प्रहार हो रहा है। पूरी खबर पढ़ें...
मांड्या में बोले- कांग्रेस मेरी कब्र खोदने में व्यस्त, मैं एक्सप्रेस-वे बनाने में मस्त
मोदी ने अपने संबोधन में कांग्रेस और विपक्षी दलों पर जमकर निशाना साधा। उन्होंने कहा- 'कांग्रेस और उनके साथी मोदी की कब्र खोदने का सपना देख रहे है, लेकिन मोदी एक्सप्रेस-वे बनाने में मस्त है। मोदी गरीबों का जीवन आसान बनाने में व्यस्त है। कांग्रेस को पता ही नहीं है कि देश की करोड़ों माताओं-बहनों का आशीर्वाद मोदी का सबसे बड़ा सुरक्षा कवच है।' हुबली धारवाड़ में भी PM ने कई प्रोजेक्ट्स का उद्घाटन किया।
इन योजनाओं की भी सौगात मिली
आईआईटी धारवाड़ का उद्घाटन किया
मांड्या में कई परियोजनाओं का उद्घाटन करने के बाद, प्रधानमंत्री आईआईटी धारवाड़ का उद्घाटन करने पहुंचे। जिसे 850 करोड़ रुपए से अधिक की लागत से विकसित किया गया है। फरवरी 2019 में प्रधानमंत्री मोदी ने ही इस संस्थान की आधारशिला रखी थी।
दुनिया के सबसे लंबे प्लेटफॉर्म का उद्घाटन किया
प्रधानमंत्री मोदी ने शाम को श्री सिद्धारूढ़ स्वामीजी हुबली स्टेशन पर दुनिया के सबसे लंबे रेलवे प्लेटफॉर्म देश को समर्पित किया। इस प्लेटफॉर्म को हाल ही में गिनीज बुक ऑफ वर्ल्ड रिकॉर्ड्स ने मान्यता दी है। प्लेटफॉर्म की लंबाई 1,507 मीटर यानी करीब डेढ़ किलोमीटर है। इसके अलावा PM होसापेट रेलवे स्टेशन का भी उद्घाटन किया। इस स्टेशन को हम्पी के स्मारकों की तर्ज पर डेवलप किया गया है।
तस्वीरों में देखिए हम्पी के स्मारकों की तर्ज पर डेवलप होसपेट रेलवे स्टेशन...
16 हजार करोड़ रुपए की योजनाओं की आधारशिला रखी
प्रधानमंत्री ने अपने इस दौरे में राज्य में 16 हजार करोड़ रुपए की योजनाओं की आधारशिला रखी। इसके अलावा उन्होंने बेंगलुरु-मैसूरु एक्सप्रेस-वे (NH-275) जनता को समर्पित किया। यह एक्सप्रेस-वे बेंगलुरु-निदाघट्टा-मैसूर को जोड़ेगा। 118 किमी लंबा यह एक्सप्रेस-वे लगभग 8,480 करोड़ रुपए की लागत से तैयार हुआ है। इसके बनने से तीन घंटे का सफर करीब 75 मिनट में पूरा हो जाएगा। इस एक्सप्रेस-वे पर 8 किलोमीटर लंबा एलिवेटेड कॉरिडोर, नौ बड़े पुल, 42 छोटे पुल, 64 अंडरपास, 11 ओवरपास, चार रोड-ओवर-ब्रिज और पांच बाईपास बनाए गए हैं।
तस्वीरों में देखिए बेंगलुरु-मैसूर एक्सप्रेस-वे...
NH-275 के बेंगलुरु-निदाघट्टा-मैसूर ब्लॉक को 6 लेन का बनाया गया है।
118 किलोमीटर लंबे प्रोजेक्ट को लगभग 8,480 करोड़ रुपए से डेवलप किया गया है।
इससे बेंगलुरु और मैसूरु के बीच ट्रैवल टाइम 3 घंटे से घटकर लगभग 75 मिनट हो जाएगा।
मैसूरु-कुशालनगर 4-लेन हाइवे की आधारशिला रखी
इसके अलावा PM ने मैसूरु-कुशालनगर 4-लेन राजमार्ग की आधारशिला भी रखी। 92 किलोमीटर लंबे इस प्रोजेक्ट को करीब 4130 करोड़ रुपए में डेवलप किया जाएगा। इससे बेंगलुरु के साथ कुशलनगर की कनेक्टिविटी को बढ़ावा देने में मदद मिलेगी। ट्रैवल टाइम भी 5 से घटकर केवल 2.5 घंटे हो जाएगा।
कर्नाटक चुनाव से जुड़ी ये खबरें भी पढ़ें...
1. मोदी बोले- खड़गे सिर्फ नाम के कांग्रेस अध्यक्ष:कर्नाटक की सभा में कहा- दुनिया जानती है... रिमोट कंट्रोल किसके हाथ में है
प्रधानमंत्री नरेंद्र मोदी सोमवार को कांग्रेस अध्यक्ष मल्लिकार्जुन खड़गे के गृह राज्य कर्नाटक में थे। उन्होंने बेलगावी की सभा में कहा, 'खड़गे सिर्फ नाम के कांग्रेस अध्यक्ष हैं, सबको पता है कि रिमोट कंट्रोल किसके हाथ में है।' मोदी ने कहा- कांग्रेस में एक विशेष परिवार के आगे कर्नाटक के एक नेता का अपमान किया गया है। पढ़ें पूरी खबर...
2. कर्नाटक में PM की सुरक्षा में चूक:रोड शो के दौरान कार के करीब पहुंचा युवक, मोदी को माला पहनाने की कोशिश की
कर्नाटक के हुबली में गुरुवार को प्रधानमंत्री नरेंद्र मोदी की सुरक्षा में चूक का मामला सामने आया। पीएम यहां युवा महोत्सव का उद्घाटन करने पहुंचे हैं। वे रोड शो कर रहे थे, तभी एक युवक दौड़ता हुआ उनकी कार के गेट तक पहुंच गया और उन्हें माला पहनाने की कोशिश करने लगा। हालांकि सुरक्षाकर्मियों ने युवक को फौरन रोक लिया। पढ़ें पूरी खबर...
3. मोदी ने यूं ही नहीं पकड़ा येदियुरप्पा का हाथ:80 साल के येदि की 500 मठों पर पकड़, कर्नाटक में BJP की स्ट्रैटजी वही तय करेंगे
27 फरवरी को PM नरेंद्र मोदी कर्नाटक में थे। चुनावी साल है, इसलिए एक बड़ी रैली भी हुई। खास बात ये रही है कि इस रैली में PM ने मंच से न CM बसवराज बोम्मई का नाम लिया और न ही प्रदेश अध्यक्ष का। उन्होंने सिर्फ एक नेता का जिक्र किया और वो थे बीएस येदियुरप्पा। PM दो बार येदियुरप्पा के सामने झुके और उनका अभिवादन किया। पढ़ें पूरी खबर...